ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሕቡራት ሃገራት ብጉዳይ ኤርትራውያን ስደተኛታት ''ኣዝዩ ተሻቒሉ'' ከምዘሎ ገሊጹ 12 ታሕሳስ 2020 ምንጪ ስእሊ, UNHCR/Will Swanson ላዕለዋይ ሓላፊ ትካል ስደተኛታት ውድብ ሕቡራት ሃገራት ፍሊፖ ግራንዲ፡ ኤርትራውያን ስደተኛታት ኣብ ትግራይ ይቕተሉን ይጭወዩን ከምኡ'ውን ብሓይሊ ናብ ኤርትራ ይውሰዱ ኣለው ብዝብል ጸብጻብ ''ኣዝዩ ተሻቒሉ'' ከም ዘሎ ኣፍሊጡ። እዚ ተግባራት እንተተረጋጊጹ፡ ዓብዪ ግህሰት ዓለምለኻዊ ሕጊ ክኸውን እዩ ክብል ኣጠንቂቑ። ሕቡራት ሃገራት፡ ኣብተን ኣርባዕተ ኣብ ትግራይ ዝርከባ መዓስከራት ስደተኛታት ዓንቃፊ ዘይብሉ ፍቓድ ክወሃቦ ሓቲቱ'ሎ። መንግስቲ ኢትዮጵያ፡ ነቶም ካብ መዓስከራት ስደተኛታት ትግራይ ሃዲሞም ናብ ካልእ ከባቢታት ኢትዮጵያ ዝተንቐሳቐሱ ኤርትራውያን ስደተኛታት፡ ናብቲ ዝነበርዎ መዓስከራት ይመልሶም ምህላው ድሕሪ ምግላጹ ትካል ስደተኛታት ሕቡራት ሃገራት፡ ነቲ ስጉምቲ ብምንቃፍ "ብፍጹም ተቐባልነት የብሉን" ክብል ገሊጹዎ'ሎ። መንግስቲ ኢትዮጵያ፡ ትማሊ ዓርቢ ኣብ ዘውጽኦ መግለጺ እቲ ዝካየድ ዝነበረ ኲናት ስለ ዘብቀዐን ነቶም ስደተኛታት ብቐጥታ ኣብ ሓደጋ ዘእቱ ብዘይምዃኑን፡ ነቶም ስደተኛታት ብውሑስ መገዲ ነናብ መዓስከሮም ከም ዝመልሶም ሓቢሩ። ኣፈኛ ትካል ስደተኛታት ሕቡራት ሃገራት ዳና ሁጅስ፡ ''እቶም ኤርትራውያን ስደተኛታት፡ 'ኣብ ትግራይ፡ ንዘሰንብድ ሓደጋ ተቓሊዕና ነይርና' ይብሉ ብምህላዎም፡ ካብቲ ክልል ወጻኢ እውን እንተኾነ ውሕስነትን ሓገዝን ክግበረሎም ዕድል ክወሃቦም ኣለዎ" ክብል ተዛሪቡ። መንግስቲ ኢትዮጵያ ካብ 04 ሓምለ 2020 ጀሚሩ ኣንጻር ሓልታት ህወሓት ኣብ ጎንጺ ኣትዩ ይርከብ። መንግስቲ ንፌደራል ኹሉ ከባቢታት ትግራይ ተቖጻጺረ ይብል። እንተኾነ፡ ሓለፍቲ ህወሓት ኣብ ዝተፈላለዩ ግንባራት ይዋግኡ ከም ዘለው ይገልጹ። ትካል ስደተኛታት ሕቡራት ሃገራት፡ ኣብ ኣርባዕተ መዓስከራት ትግራይ ኣብ ዓዲ ሓርሽ፣ ማይ ዓይኒ፣ ሕጻጽን ሽመልባን ልዕሊ 96,000 ኤርትራውያን ስደተኛታት ከምዝነበሩ ይሕብር። እቶም ስደተኛታት፡ ካብ ግዱድ ዕስክርናን ፖለቲካዊ ጭኮናን ሃዲሞም ከም ዝወጽኡ ተሓለቕቲ ሰብኣዊ መሰላት ይሕብሩ። መንግስቲ ኢትዮጵያ፡ ብዙሓት ''ጌጋ ሓበሬታ'' ዘለዎም ስደተኛታት ብዘይሕጋዊ መገዲ ካብ መዓስከር ስደተኛታት ማይ-ዓይኒን ዓዲ-ሓሪሽን ተበጊሶም ናብ ኣዲስ ኣበባ ከም ዝኣተው ትማሊ ኣብ ዘውጽኦ መግለጺ ጠቒሱ። ኣብዚ እዋን'ዚ፡ እቲ መዓስከራት ስደተኛታት ኣብ ትሕቲ ምሉእ ምቁጽጻር መንግስቲ ኢትዮጵያ ብምህላው፡ ነቶም ስደተኛታት ብውሑስ መገዲ ነናብ መዓስከሮም ክመልሶም ምዃኑ ሓቢሩ። ዘድሊ ቀረብ መግቢ'ውን ናብቲ መዓስከር ስደተኛታት የብጽሕ ምህላው ኣፍሊጡ። ትማሊ ማዕከን ዜና ሮይተርስ፡ ኣብ ኣዲስ ኣበባ ካብ ዝርከቡ ስደተኛታት ''ርቡጽ ስልኪ'' ከምዝተቐበለ ገሊጹ። እቶም ስደተኛታት፡ ብኣውቶቡሳት ናብ ክልል ትግራይ ከም ዝምለሱ ከም ዝተነግሮምን፡ እንተኾነ ናብ ኤርትራ ከይውሰዱ ፍርሒ ከም ዘለዎም ሓቢሮም። ሓንቲ ሰበይቲ፡ ሰራዊት ኤርትራ ንመንግስቲ ኢትዮጵያ ይሕግዝ ኣሎ ዝብሉ ብዙሓት ተጋሩ ምሳና ተቖጢዖም ኣለው ክትብል ንሮይተረስ ተዛሪባ። መንግስቲ ኣመሪካ፡ ኤርትራ ሰራዊታ ኣብ ትግራይ ኣእቲያ ክብል ይኸሳ፡ መንግስቲ ኢትዮጵያን ኤርትራን ግን ነዚ ክሲ ይነጽግዎ። ላዕለዋይ ሓላፊ ትካል ስደተኛታት ውድብ ሕቡራት ሃገራት ፊሊፕ ግራንዲ፡ ንልዕሊ ሓደ ወርሒ ዝኸውን ምስቶም ኣብ መዓስከራት ዘለው ስደተኛታት ርክብ ከም ዘይብሎም ገሊጹ። ግራንዲ፡ መንግስቲ ኢትዮጵያ ኣብ ልዕሊ ስደተኛታት ዝወሰዶ ሓለፍነትን ዓለምለኻዊ ሕግን ክኽበር'ውን ተማሕጺኑ። ኤርትራ ኣብ ውሽጣዊ ግጭት ኢትዮጵያ ኢድ ኣለዋ ድዩ?
